СМЕРНИЦЕ ЗА ПРИПРЕМУ ДОБРОГ ПРОЈЕКТА ДРУШТВЕНЕ ОДГОВОРНОСТИ
према методологији, правилима и критеријумима 
Националне награде за ДОП – Ђорђе Вајферт

Оригинална идеја и добро конципирање ДОП пројекта основни су предуслови за његову успешну и делотворну реализацију. 

Да би се одређени предлог ДОП пројекта, којим организација конкурише за Националну награду Привредне коморе Србије, квалификовао за даље разматрање и вредновање од стране Тима ПКС за верификацију, неопходно је да испуни минимум захтева. 

Ови захтеви се односе, пре свега, на то да пројекат мора да ствара додатну вредност и квалитет за друштвену заједницу и/или животну средину и да представља нешто више од основне делатности организације. Пословање организације и њене активности којима се поштују закони и прописи је нешто што се подразумева и предуслов је за даље разматрање. 

Потребно је да организација осмисли и реализује такав пројекат који представља одговор на неки од приоритетних проблема у локалној заједници, као што су, на пример:
· запошљавање, 
· образовање, 
· подршка младима и талентованима,
· радно место и пословање по мери породице, 
· помоћ угроженим/рањивим групама становништва, 
· допринос заштити/унапређењу животне средине и природних ресурса, 
· развој културе, 
· едукација и подизање свести грађана и многи други. 

Вредност оваквих пројеката, који су резултат стварних потреба и очекивања грађана и локалне заједнице, биће утолико већа и више вреднована од стране Тима ПКС за верификацију уколико:
· [bookmark: _GoBack]постоји веза пројекта и основне делатности организације, 
· постоји видљива веза са стратешким циљевима организације, 
· пројекат суштински подржава руководство организације, 
· је активно укључен већи број запослених из различитих организационих делова,
· се користе производи, услуге и други ресурси организације, 
· постоји партнерство са различитим заинтересованим странама при реализацији пројекта, 
· је информација о резултатима пројекта пренета и другима тако да може да послужи као пример и мотив да се и друге организације укључе или осмисле сличне активности од опште друштвеног значаја.

Са друге стране, сви они пројекти и активности које се своде на:
· бављење основном делатношћу;
· корпоративно давање, филантропију, донације (у роби, новцу, услузи), без укључивања запослених и руководства у осмишљавање, креирање и реализацију активности;
· допринос унапређењу сопственог пословања (увођење нове производне линије, проширење производње и тржишта и сл.)
· увођење нове „зелене“ технологије у пословне процесе организације
· увођење стандарда квалитета (ISO 9001) и других стандарда система менаџмента (ISO 14001, ISO 45001, ISO 27001, и слично),
према методологији, правилима и критеријумима Националне награде, не сматрају се ДОП пројектом и такав пројекат не може бити узет у даље разматрање за Награду.

Такође препоручује се да  привредна друштва не пријављују:
· пројекат чији ће резултат бити видљив тек у наредном периоду; 
· пројекат са којим је већ аплицирало у неком од претходних циклуса Националне награде, а да немају неку додату вредност за заједницу или циљну групу коју третирају у односу на претходно аплицирање;

КРИТЕРИЈУМИ ЗА ОЦЕЊИВАЊЕ

Када ДОП пројекат испуни минимум захтева, он ће се вредновати према 10 критеријума:

Критеријум 1 – Корелација са стратегијом
Пројекат треба да буде у корелацији са пословном стратегијом, чиме се доказује стратешка опредељеност организације да принципе и основне вредности друштвене одговорности интегрише у своје дугорочно пословање.
Критеријум 2 – Корелација са основном специјалношћу
Успостављањем корелације са основном делатношћу организација обезбеђује одрживост, додатно „придобија“ запослене који су мотивисани да учествују.
Критеријум 3 – Пословни аспект
ДОП пројекат доприноси додатој вредности организације. Организација може да оствари директне или посредне економске користи; производи и услуге организације постају „видљиви“ код корисника.
Критеријум 4 – Социјални аспект
ДОП пројекат представља добробит за ширу друштвену заједницу и/или. Повећава се углед и имиџ организације.
Кретеријум 5 – Утицај и успех
Постављени циљеви и резултати које је остварио ДОП пројекат су реализовани и мерљиви. Организација се дугорочно посвећује овој теми.
Критеријум 6 – Иновативност 
Приступ компаније одређеном проблему који је дефинисан у ДОП пројекту је иновативан и другачији од стратегија за решавање проблема које су већ коришћене у другим организацијама.


Критеријум 7 – Професионално руководство
Постоји јасна подршка највишег руководства; организација примењује ДОП пројекат са истом посвећеношћу као што обавља своју основну делатност. Нпр. компанија користи алате, стручно знање, стандарде, процесе, добру пословну праксу, итд.
Критеријум 8 – Ниво примене
Активности у духу друштвено одговорног пословања се примењују у ширем смислу у целој организацији. Нпр. Службе и запослени из различитих сектора ангажовани су на ДОП пројекту и постоји сарадња између служби. Расположиви пословни потенцијал се у потпуности користи.
Критеријум 9 – Пренос информација
Организација преноси информације, интерно и екстерно, о пројекту, његовим циљевима, предностима, напретку у реализацији и резултатима.
Критеријум 10 – Сарадња и умрежавање
Док примењује ДОП пројекат и решава конкретне проблеме, организација сарађује са различитим партнерима (нпр. општина, стручњаци, НВО, итд.); организација је активан члан мрежа које се баве конкретним проблемом.

Најбоље вредновани и оцењени ДОП пројекти имају високе оцене по већини критеријума.

Прелиминарна процена зрелости ДОП пројекта:
· Да ли имате стварну подршку руководства организације за ДОП Пројекат?
· Да ли ДОП Пројекат решава неко важно друштвено питање?
· Да ли су у ДОП Пројекат укључени запослени из већег дела организације?
· Да ли о идеји ДОП Пројекта разговарате са локалном заједницом?
· Да ли у реализацији ДОП Пројекта учествују још неки партнери ван организације?
· Да ли сте некоме пренели информацију о резултатима ДОП Пројекта?
· Да ли за реализацију циљева ДОП Пројекта користите сопствена знања, производе?

Ако је одговор на већину ових питања ДА, онда сте на добром путу да осмислите и реализујете добар ДОП Пројекат!

ПРИЈАВИТЕ СЕ ЗА 
НАЦИОНАЛНУ НАГРАДУ ЗА ДРУШТВЕНО ОДГОВОРНО ПОСЛОВАЊЕ – ЂОРЂЕ ВАЈФЕРТ!

